《暮经零陵望愚溪怀柳司马》
明代·蓝智

湘川入零陵，百里尽崖石。野旷生夕阴，山空澹秋色。

缅怀柳河东，微宦曾远谪。才名一代雄，文藻万人杰。

朝游愚溪水，莫返愚溪宅。斯人岂真愚，怅望天地窄。

当时啸歌地，千古仰遗迹。草木含清芬，山川耀潜德。

悠悠人世远，悄悄王事迫。鼓枻下中流，江清月华白。

作者简介：元明间福建崇安人，字明之，一作性之。蓝仁弟。元末与兄往武夷师从杜本，绝意科举，一心为诗。明洪武十年以荐授广西按察司佥事，以清廉仁惠著称。其诗清新婉约，与兄齐名。有《蓝涧集》。